text: Gerningsmand efterlyses efter voldsepisode 
  21 maj 2015 kl. 19.12
  Politiet efterlyser gerningsmanden til en voldsepisode i Esbjerg. De leder særligt efter to kvindelige vidner, som talte med gerningsmanden efter overfaldet.
  En 22-årig mand blev søndag den 10. maj 2015 kl. 7.20 slået ned i Skolegade ud for King George i Esbjerg. Overfaldet skete umotiveret, skriver politiet. Videoovervågning fra stedet viser, at den 22-årige mand bliver tildelt et knytnæveslag i ansigtet, hvorefter han falder bevidstløs om på jorden.
  Den efterlyste gerningsmand beskrives som:
  Lys i huden med skæg omkring hagen, 20-25 år og almindelig af bygning .
  Han var iført sort jakke, sort t-shirt, mørke jeans og mørke sko, samt en mørk kasket.
  To kvinder overværede voldsepisoden og var efterfølgende i kontakt med gerningsmanden. Politiet vil derfor gerne tale med de to kvindelige vidner.
  Har man oplysninger i sagen, bedes man ringe til Syd- og Sønderjyllands Politi på 1-1-4.
  